འདས་པའི་ལོ་ལྔ་དྲུག་གི་གོང་ནས་བཀའ་བློན་ཁྲི་པ་མང་ཚོགས་ཀྱིས་ཐད་ཀར་འོས་འདེམས་བྱས་ནས་སླེབས་ཡོད།དེ་ནི་རྒྱལ་ཁ་ཆེན་པོ་ཞིག་ཡིན།དེ་ཕྱི་ལ་འདྲ་ཆགས་པོ་ཡོང་ཕྱིར་བསྟན་རྒྱུ་ཞིག་མིན་ལ།རྒྱ་མི་ལ་ང་ཚོ་མང་གཙོའི་ལམ་དུ་འགྲོ་གི་ཡོད་པ་བསྟན་པའི་ཆེད་དུ་ཡང་མིན།དོན་ངོ་མའི་ཆ་ནས་མི་མང་གིས་འོས་བསྡུ་བྱས་ཏེ་བསྐོས་པའི་མིས་འགན་གཙང་མ་ཁུར་ནས་ཐག་གཅོད་གཙང་མ་བྱེད་དགོས།ངས་བསམ་འཆར་བཤད་ཆོག་ལ།ཚུར་གོ་བསྡུར་བྱེད་དགོས་པའང་ཡོང་རྒྱུ།སྔོན་མ་ནས་དེ་ལྟར་བྱེད་ཀྱི་ཡོད།ད་དུང་ཡང་བྱ་རྒྱུ་ཡིན།དེ་མིན་རྩ་བའི་འགན་ཁུར་མང་གཙོའི་ལམ་ནས་འདེམས་ཐོན་བྱུང་བའི་མི་དེས་བྱེད་དགོས་པ་དང༌།ཐག་གཅོད་བྱེད་དགོས་པ་ཁག་མི་དེ་བརྒྱུད་ནས་བྱེད་དགོས་པ་ཡིན།བྱེད་ཀྱི་ཡང་ཡོད་པ་རེད།འདི་གལ་ཆེན་པོ་ཞིག་ཆགས་ཀྱི་འདུགངས་འདིར་ཆབ་སྲིད་ཀྱི་གནས་ཚུལ་ཐོག་དམིགས་བསལ་གང་ཡང་བཤད་རྒྱུ་མེད།ང་རང་གནས་ཚུལ་མང་པོ་ཞིག་གི་ཐོག་བསམ་བློ་བཏང་ནས་བསྡད་ཀྱི་ཡོད།ང་ཚོ་དུས་ནས་དུས་སུ་གོ་བསྡུར་ཡོང་རྒྱུ་ཡིན།ངས་འདིར་དམིགས་བསལ་ཞུ་རྒྱུ་གང་ཡང་མེད།མདོ་དོན་སྙིང་པོ་ཁྱེད་རང་ཚོས་སེམས་ཤུགས་དང་རིག་པ་བསྒྲིམས་ནས་ལས་ཀ་བྱ་རྒྱུའི་དུས་ཚོད་རེད།འཛམ་བུ་གླིང་འདིའི་སྒང་ལ་བོད་པའི་དོན་དག་ལ་དོ་ཁུར་བྱེད་མཁན་ལོ་རེ་བཞིན་མང་དུ་འགྲོ་གི་ཡོད།ང་ཚོས་འདིར་འབད་བརྩོན་བྱ་རྒྱུ་དེ་ཆབ་སྲིད་རྐྱང་རྐྱང་གི་སྐད་ཆ་མ་རེད།ཆབ་སྲིད་ཀྱི་འགྱུར་བ་ཞིག་མ་ཕྱིན་པར་བོད་ནང་དུ་བོད་མི་མི་རེ་ངོ་རེའི་དཀའ་ངལ་སེལ་མི་ཐུབ་པ་དང༌།ཁོར་ཡུག་གི་གནས་སྟངས་ཀྱི་ཆ་ནས་དཀའ་ངལ་སེལ་མི་ཐུབ་པ།དཔལ་འབྱོར་ཆ་སྙོམས་ཡོང་བ་བཅས་ཀྱི་དཀའ་ངལ་སེལ་ཐུབ་ཀྱི་མེད།དེར་བརྟེན་ཆབ་སྲིད་ཀྱི་ཐོག་ནས་མིང་དོན་མཚུངས་པའི་རང་སྐྱོང་ཞིག་དགོས་ཞེས་ཤོད་ཀྱི་ཡོད་པ་ལས།ང་ཚོར་ཐོབ་ཐང་དང་དབང་ཆ་དགོས་ཞེས་ཤོད་ཀྱི་མེད།བོད་ནང་ཆོས་དང༌།རིག་གཞུང༌།སྐད་ཡིགཁོར་ཡུགམི་རིགས་ཀྱི་དཔལ་འབྱོར་ཡར་རྒྱས།དེ་བཞིན་བརྟན་བརླིང་བཅས་ཡོང་བ་ལ་བོད་མི་འདོད་པ་ཁེངས་པ་ཞིག་བྱུང་ན་བརྟན་བརླིང་ཡོང་རྒྱུ་ཡིན།སེམས་ཀྱི་ནང་ཡིད་མ་ཚིམས་པ་དང༌།འདོད་པ་མི་ཁེངས་པའི་སྡུག་བསྔལ་ཞིག་གནས་ཕྱིན་གོ་སྐབས་ཤིག་བྱུང་བ་དང་རྙོག་དྲ་ལྷག་རྒྱུ་ཡིན་པ་ཐག་ཆོད་པ་ཡིན།རྒྱ་ནག་གཞུང་གི་ངོས་ནས་ཀྱང་དངོས་ཡོད་གནས་ཚུལ་དང་མཐུན་པའི་ཐོག་ནས་བསམ་བློ་ཡག་པོ་ཞིག་བཏང་བ་ཡིན་ན་ང་ཚོས་ད་ལྟ་ཤོད་བཞིན་པའི་དབུ་མའི་ལམ་ཞེས་པ་འདི་རྒྱ་ནག་གི་བརྟན་བརླིང་དང་མཐུན་བསྒྲིལ་ཡར་རྒྱས་གོང་འཕེལ་བཅས་ཡོང་བར་ཕན་པ་ལས་གནོད་ཀྱི་མེད།ང་ཚོས་བོད་སྤྱི་པའི་དོན་དུ་འཐབ་རྩོད་བྱེད་པ་འདི་ཆབ་སྲིད་རྐྱང་རྐྱང་གི་སྐད་ཆ་མིན་པར་མི་རིགས་ཤིག་འཚོ་གནས་ཡོང་བའི་ཆེད་དང༌།ཆོས་དང་རིག་གཞུང་ཕན་ཐོགས་ཡོད་པ་ཞིག་སྲུང་སྐྱོབ་བྱ་རྒྱུའི་ཆེད་དུ་ཡིན།དེ་བཞིན་རྒྱ་དཀར་ནག་གིས་མཚོན་པའི་ཁྱིམ་མཚེས་རྒྱལ་ཁབ་མང་པོ་ཞིག་དང་འབྲེལ་བ་ཡོད་པའི་ཁོར་ཡུག་གནས་སྟངས་ཀྱི་ཐོག་ནས་བསམ་བློ་བཏང་ཡང་འགན་ཁུར་དགོས་པ་ཞིག་ཆགས་ཀྱི་ཡོད།དེར་བརྟེན་ང་ཚོའི་འཐབ་རྩོད་འདི་བོད་མི་ས་ཡ་དྲུག་གི་ཁེ་ཕན་གཅིག་པུའི་ཆེད་མ་ཡིན་པར་མི་ས་ཡ་སྟོང་ཕྲག་ཁ་ཤས་ཀྱི་ཁེ་ཕན་གྱི་དོན་དུ་ལས་ཀ་བྱེད་ཀྱི་ཡོད་པ་ལྟ་བུ་ཡིན།དེ་ཚོ་སྙིང་ལ་བཅངས་ནས་ད་ལྟ་ནང་བཞིན་ཧུར་བསྐྱེད་གནང་རོགས་ཞེས་ཞུ་རྒྱུ་ཡིན།དེ་མིན་ང་ལ་བཤད་རྒྱུ་གང་ཡང་མི་འདུགབཀྲིས་བདེ་ལེགས།ཞེས་བཀའ་སློབ་སྩལ།།